เป็นร้านที่หายากมาก  ถนนแถวนั้นเป็นวันเวย์ รถเยอะและคอยดันเราตลอด  หลงอยู่ซักพัก GPS ช่วยได้เยอะ แต่ไม่พ้นต้องลงมาถามคนละแวกนั้น พี่ที่ถูกถามไม่รู้จักแต่”ป้าอ่อน” รู้จักแต่”พี่อ่อน” พี่เค้าก็แนะนำทางให้เข้าไปจนถูก ทางเข้าเป็นซอยแคบรถวิ่งสวนทางไม่ได้ วิ่งได้ที่ละคัน ร้านเป็นบ้านไม้สองชั้นอยู่ตรงข้าม วัดจีน (ไม่ทราบชื่อ) มาแต่เช้าเลย ป้าอ่อนกำลังเปิดร้าน มีที่จอดรถเป็นลานกว้างหน้าร้าน  เข้าไปทักทายป้าอ่อนพร้อมบอกว่ามาไกลอยากกินอะไรอร่อย ป้าอ่อนก็แนะนำเมนูต่างๆ ป้าอ่อนใจดีมาก อยากกินอะไรของให้บอก ทำตัวเหมือนอยู่บ้านกับแม่ครัวเลย อยากใส่อะไรไม่เอาอะไรในจาน ป้าอ่อนจัดให้หมด
เมนูที่สั่งกับป้าอ่อน ก็มี 1. กั้งผัดผงกระหรี่ราดข้าว (150.-) 2. ไข่เจียวปูราดข้าว (100.-) 3. ราดหน้าทะเลรวมมิตร (150.-) 4. ผัดกระเพราปูราดข้าว (100.-)
ผัดกระเพราปูราดข้าวเป็นจานเด็ดวันนี้  รสชาติกระเพราหอมกรุ่น ถึงแม้ป้าอ่อนใช้ข้าวแบบธรรมดา แต่มือคลุกเคล้าเข้าด้วยกัน รสชาติดีมาก จัดจานเผ็ดดี ชอบมาก  ปูที่ให้มาในราคา 100 สำหรับจานนี้เยอะมาก  ผมถือว่าไม่แพงเลย กับปริมาณ คุณภาพ และความอร่อย   กั้งผัดผงกระหรี่ ยังไม่ถือว่าอร่อยสุดๆ แต่ใช้ได้เลยที่เดียว กั้งสามตัวบนจานสดมาก เนื้อนุ่มหอมหวานมัน ได้รสชาติที่ดีกับผงแกงกระหรี่   ไข่เจียวปูราดข้าว ของลูกชาย อร่อยมาก ลูกขายผมชอบครับสำหรับไข่เจียวนี้ ไม่แห้งและไม่อมน้ำมันจนเกินไป  รสชาติของปูเด่นบนเนื้อไข่เจียว เค็มกำลังดีไม่ต้องหยดน้ำปลาใดๆทั้งสิ้น   สำหรับ ราดหน้าทะเลรวมมิตร เป็นของญาติผู้ใหญ่ เลยไม่ได้ชิมครับ แต่เห็นบอกว่าอร่อยมากและคุ้มจริงๆ
สรุปว่าร้านนี้เป็นอีกร้านหนึ่งที่ประทับใจในเมืองชล  ป้าอ่อนก็น่ารัก เป็นร้านที่ทำให้เช้านี้อิ่มท้องแบบสบายใจ